曾子晴

曾子晴係香港網絡名人、節目主持人，亞洲電視前財經主播。

經歷 
2015年5月，曾子晴喺樹仁大學新聞與傳播學系畢業後，就投身亞視新聞及公共事務部，並曾經主持新聞節目《理財博客》，喺亞視結束免費電視廣播後加入咗財經雜誌《炒股幫》，又曾經參與ViuTV節目《No Money No Talk》。

個人興趣 
佢曾經喺接受訪問嘅時候透露，自己喜愛飼養爬蟲類動物，細細個已經養蜘蛛，又刻意執曱甴卵觀察孵化過程，近年就轉養盾臂龜同肥尾守宮。

爭議

對貓餵食有毒朱古力同雪糕被批評 
2022年，曾子晴受南韓品牌賓格瑞邀請，宣傳朱古力甜筒，佢將5秒嘅影片到社交網站Instagram，但影片入面，就俾貓隻進食對貓可致命嘅朱古力，佢仲寫上 「朱古力同雪糕，對貓也是毒藥，但我的貓真的非常喜歡吃。」 ，惹來愛護動物組織同網民嘅批評。品牌之後表示唔知情，宣佈停止合作，又話唔容許有無辜小動物受到傷害。之後有媒體翻查佢嘅Facebook，話佢已經唔係第一次，喺2021年7月尾嗰陣，佢亦曾經上載一張餵貓吃「鐵觀音奶蓋珍珠雪條」嘅相片。

反送中運動期間涉嫌炒賣「我係香港人」字眼T恤
喺香港反送中運動期間，有香港設計師設計咗一款印有「我係香港人」字眼嘅T恤，以成本價50元供同路人訂購，但曾子晴其後被發現，抬高價格以100元轉手出售。曾更被踢爆本身立場親建制，但就扮本土派賣T恤，食兩家茶禮，俾網民批評「吃人血饅頭」。設計師表示佢「亳不知情」，又指曾子晴本身以50元成本價向她購買Tee恤，怒轟對方牟取私利。

加入「香港再出發大聯盟」被質疑政治立場
喺2020年5月，包括前兩名前特首董建華及梁振英在嘅多名重量級親北京派人士牽頭成立「香港再出發大聯盟」，曾子晴亦在其中，佢又喺網上話自己「做正確的事問心無愧」，榮幸同李嘉誠共事，但迅即被網民翻舊帳，指她曾喺反修例示威初期以高價賣「我係香港人」T恤，又曾參加2019年6月16號嘅反修例遊行，有網民質疑曾子晴現時加入建制聯盟是「假黃絲」，想討好兩邊立場嘅人。

資料來源

曾氏
前亞洲電視新聞報導員
香港樹仁大學舊生
香港建制派人士